KIRJALLINEN KYSYMYS E-4091/00

esittäjä(t): Salvador Garriga Polledo (PPE-DE) komissiolle

(10. tammikuuta 2001)

Aihe: Tutkimuksen ja teknologisen kehityksen edistäminen Euroopan unionissa

Monet yhteisössä toimivista yrityksistä haluaisivat kehittää tutkimusta ja teknologista osaamistaan, vaikka suurin osa näistä yrityksistä myöntääkin, että jokapäiväinen toiminta ja välittömien tarpeiden tyydyttäminen estävät tutkimussuunnitelmien tekemisen.

Myöskään tiedon puute siitä, miten hankkeita tulisi kehittää, mitkä hankkeet voisivat saada EU-tukea tai mistä saada tietoa asiasta ja logistisista toimintakeinoista eivät kannusta yrityksiä tutkimuksen ja teknologisen kehityksen pariin tuotannon parantamiseksi.

Mitä välineitä komissio on suunnitellut tarjotakseen yhteisössä toimiville yrityksille perustietoa uusien tutkimushankkeiden käynnistämistä varten, ja millaisista neuvoista yrityksille voisi olla hyötyä etenkin uusien tekniikoiden soveltamisessa?

Philippe Busquinin komission puolesta antama vastaus

(6. maaliskuuta 2001)

Komissio on kehittänyt tutkimusta ja teknologista kehittämistä (TTK) koskevan puiteohjelmansa yhteydessä useita tietopalveluja, joiden tarkoituksena on auttaa uusien tutkimushankkeiden käynnistämisessä. Erityinen Cordis-verkkosivusto (www.cordis.lu) ja kuukausittain julkaistava RTD Info -julkaisu tarjoavat runsaasti ja laajasti tietoa yhteisön TTK-ohjelmista ja rahoituksen hakemisesta, ja lisäksi komissio on perustanut jäsenvaltioiden ja tutkimusohjelmiin assosioituneiden valtioiden avustuksella kansallisten yhteyspisteiden verkoston kutakin yhteisön TTK-ohjelmaa varten. Kansallisten yhteyspisteiden tarkoituksena on toimia

ensimmäisenä käyntipaikkana kaikille ohjelmista kiinnostuneille tutkijoille. Niistä saa yksityiskohtaisia tietoja ja apua TTK-ohjelmiin sekä rahoituksen hakemiseen liittyvissä kysymyksissä, ja muiden tehtäviensä ohella ne avustavat myös tutkimuskumppanien löytämisessä.

Myös 5. puiteohjelmaan kuuluvassa innovoinnin edistämistä ja pk-yritysten osallistumisen tukemista koskevassa ohjelmassa on toteutettu useita aloitteita, joiden tarkoituksena on auttaa erityisesti pienyrityksiä ja tutkijoita hyödyntämään yhteisön tutkimusrahoitusta sekä edistää teknologian käyttöönottoa. Tällaisia toimenpiteitä ovat talous- ja teknologiatiedon saattaminen pienten yritysten käyttöön, teknologiansiirtoa ja tutkimustulosten hyödyntämistä koskevat toimenpiteet, kuten innovaatiokeskusten ja teollis- ja tekijänoikeuksien tukipalvelun toiminta, sekä tiedotus- ja avustuspalvelu, joka auttaa yksityisten rahoituslähteiden löytämisessä. Komission innovaatiotukipiste (Innovation Help Desk) antaa lisätietoja innovaatio-ohjelmaan osallistumisesta, ja vastaavanlaiset tukipisteet ovat olemassa myös kutakin muuta erityisohjelmaa varten.

Innovation Help Desk -tukipisteen sähköpostiosoite on: innovation@cec.eu.int.

Lisäksi kun uusia hankkeita varten pyydetään ehdotuksia, Euroopan suurimmissa kaupungeissa järjestetään avoimia tiedotuspäiviä potentiaalisten hakijoiden auttamiseksi. Niin ikään järjestetään työpajoja ja tuotetaan julkaisuja (onnistuneissa hankkeissa käytettyjen) hyvien toimintatapojen levittämiseksi. Näin pyritään tukemaan innovointia ja yrittäjyyttä.